終極轉軚!沙維決定留隊 續教巴塞隆拿!
2024年04月25日 10:01
東網電視
更多新聞短片
沙維獲拉波塔投以信心一票。(Getty Images)
巴塞隆拿教練沙維今年初宣布季尾離隊,不過隨住球隊下半季表現回勇,巴塞亦極力游說佢改變主意。周三(24日)經過2場最高層會議後,沙維最後作出「終極轉軚」,答應下季繼續留隊執教,巴塞副會長尤斯迪亦公開證實呢個「天大喜訊」。
巴塞近2仗先後喺歐聯出局以及「國家打吡」輸波,不過球隊今年反彈表現有目共睹,挽留沙維係首要任務。會長拉波塔、副會長尤斯迪、總監迪高周三同沙維會面,首次會議未有共識,一眾高層夜晚再去拉波塔屋企繼續商討,並成功令沙維改變主意,據報一眾高層即場係會長屋企開慶祝派對。
尤斯迪率先公開證實:「沙維將會留隊,佢覺得好開心,我哋從來冇同其他教練展開過斟介,迪高非常信任沙維,呢個係一大保證。」現年44歲嘅沙維喺2021年11月接掌巴塞帥印,上季帶領球隊贏得西甲冠軍,領軍能力受到肯定。